La segona fase de les obres de rehabilitació del casc antic d'Horta de Sant Joan (Terra Alta) han posat al descobert noves pistes sobre el passat medieval de la vila. Després de la constatació de la ubicació de la muralla de l'antic castell en fases anteriors, ara han aparegut fins a tres nous murs, amb diferents orientacions que, sota l'actual plaça de Sant Salvador, la més moderna de les places del nucli històric, no encaixen amb cap de les estructures de tancament documentades de l'antiga vila. També s'ha localitzat la base de l'antiga Creu de Terme –documentada per últim cop en fotografies de 1913-, que podria ser una creu de fossar. Finalment, entre les troballes arqueològiques destaquen diversos retalls i sitges aparegudes a la plaça de l'Església anteriors als segle XVI i una inscripció, a la façana de l'Ajuntament, de la Legió Còndor, a uns metres de l'antic hostal que va allotjar Picasso trenta anys abans de pintar el Guernika.  Com ha explicat Judit Siurana, arqueòloga de l'empresa EOS Arqueologia, l'aixecament de les places i els carrers del nucli antic d'Horta de Sant Joan han descobert elements i estructures relacionades amb l'evolució urbana de la vila, "peces d'un gran trencaclosques" que tenen rellevància perquè certifiquen els estudis sobre com era el poble d'Horta, des de l'edat medieval fins a l'etapa moderna.  La majoria de troballes són coincidents amb els documents d'arxiu d'antics investigadors, com és el cas d'alguns murs que correspondrien al recinte fortificat del Castell d'Horta i la vila construïda al peu de la fortalesa. Però com l'arqueologia "sempre té alguna cosa a dir" i nova informació que aportar, sota la plaça de Sant Salvador (construïda al segle XVIII), els arqueòlegs han trobat fins a tres murs, amb orientacions diferents cadascun, que no casen amb la muralla de tancament de la vila medieval.  A la zona de la plaça de l'Església s'han pogut documentar dos retalls i dues sitges que podrien correspondre a magatzems de gra i encaixos per clavar-hi envasos ceràmics, que donen pistes sobre el tipus d'habitatges que existien al centre històric d'Horta de Sant Joan abans del segle XVI, quan es va construir la plaça major com es coneix ara. De confirmar-se a partir del material arqueològic trobat (algunes ceràmiques), les construccions descobertes podrien ser anteriors al segle XVI i evidenciar el canvi urbanístic del municipi en aquella etapa.  La Creu de Terme A pocs metres de l'Església Sant Joan Baptista d'Horta de Sant Joan, s'ha trobat també la base de fonamentació d'una creu que es considerava una antiga Creu de Terme –n'existeixen fotografies de 1913-. Els arqueòlegs no descarten que pugui ser una Creu de Fossar que indicaria on es feien els enterraments i on hi havia els terrenys  considerats com a Terra Sagrada.  De fet, en aquesta zona de la plaça, han paregut restes humanes, just en la localització on se situava la sagrera del fossar del cementiri, que es tenia identificat. En concret, s'han trobat ossos no connectats entre si, que s'estudiaran. Siurana ha assegurat que es complicat trobar esquelets complets ja que la zona ha estat molt remoguda, sobretot a principis del segle XX quan es van construir les canalitzacions.  La Legió Còndor i Picasso, un mateix escenari  Els treballs arqueològics també han posat l'ull en un epígraf trobat en la façana lateral de l'Ajuntament d'Horta de Sant Joan, al costat de l'entrada de l'antiga Presó. Ningú l'havia identificat fins ara però gravada a la llosa, hi ha una inscripció amb la paraula 'Berlín' i la insígnia de la calavera, l'estendard de la Legió Còndor que deixa testimoni del pas per Horta d'aquest grup d'intervenció aèria que l'Alemanya nazi va enviar per ajudar el general Franco durant la Guerra Civil. La casualitat fa que a només tres o quatre metres de la inscripció, s'hi hagués allotjat el pintor Pablo Picasso, el 1909, en la seva segona estada a Horta de Sant Joan. Picasso retrataria el 1937 una de les pitjors barbàries de la guerra espanyola que s'atribueix a la Legió Còndor: el bombardeig de Guernica (País Basc).   Millora del nucli històric Les troballes s'han fet en el marc de la segona fase de les obres de pavimentació i serveis d'Horta de Sant Joan que han suposat una inversió de 940.771 euros (sense IVA). L'INCASÒL en finança el 26% i l'Ajuntament d'Horta de Sant Joan el 74% del pressupost restant. El consistori pagarà amb fons propis i amb l'aportació de l'1,5% Cultural del Ministeri de Foment. L'obra afecta els carrers de Moragreda, Tomás Gil i Membrado, Doctor Messeguer del Perot, Santa Anna i Pintor Picasso, i la plaça de Sant Salvador i la plaça de l'Església. L'espai urbà del nucli antic d'Horta de Sant Joan està catalogat com a Bé Cultural d’Interès Nacional (BCIN). "És la part més emblemàtica del municipi des del punt de vista històric i la part més visitada del poble. Esperem que sigui una intervenció que quedarà molt bé", ha explicat l'alcalde Joaquim Ferràs. La nova pavimentació es farà amb travertí, una llosa molt "adient" per als nuclis antics, que es combinarà amb altres materials per augmentar el valor turístic i patrimonial del casc històric.  El consistori ha decidit conservar i reubicar una bassa d'aigua que estava al mig de la plaça de Sant Salvador, una demanda explícita dels veïns que no volien perdre el soroll "màgic" que li aporta a l'espai el broll d'aigua.  La previsió és que els treballs acabin al mes de juliol però no es descarta una pròrroga per les dificultats tècniques que han aparegut en alguns trams.  Nou pla de mobilitat Paral·lelament l'Ajuntament d'Horta de Sant Joan enllesteix un Pla de Mobilitat municipal per reordenar el trànsit i les zones d'aparcament al municipi, però sobretot al casc antic on es podrien augmentar les restriccions. "Hem de ser conscients que moltes vegades no podem aparcar davant mateix de casa", ha apuntat Ferràs. "Es farà en benefici de tots, serà una ordenació el més racional possible, però s'ha de fer perquè si no es creen situacions de caos i moltes problemàtiques de difícil solució", ha afegit.

Summary: Les obres al nucli antic d'Horta descobreixen fins a tres murs no coincidents amb el de tancament de la vila medieval


L'Ajuntament de la Pobla de Segur i la fàbrica de cervesa artesana Ctretze Pirineus han creat el festiva Red Mountain Beer Fest. Es tracta del primer festival de cerveses de muntanya transfronterer. Coincidint amb el cap de setmana de falles, 16 i 17 de juny, volen reunir a la Pobla cerveses del Pirineu català, aragonès, basc, navarrès, andorrà i francès. Ja una vintena de cerveseries han formalitzat la seva inscripció. Aquest festival té la voluntat de posar en valor les microcerveseries dels Pirineus, els seus impulsors, el territori que les acull i la qualitat dels productes que elaboren. El protagonisme de les cerveses estarà compartit amb la gastronomia. Una selecció dels millors restaurants del Pallars seran presents a la plaça de l'Ajuntament de la Pobla de Segur amb una oferta de qualitat, singular i atractiva que serà presentada en format de tastos. El programa inclou concerts, activitats per a tots els públics, i se suma a la completa programació que l'Ajuntament de Pobla ha preparat amb motiu de la baixada de falles. Seran dos dies intensos on s'alternarà la música i les activitats tradicionals. Les cerveses se serviran directament des d'una sèrie d'entre 10 i 15 tiradors que hi haurà instal·lats en una llarga barra, des d'on s'aniran punxant els diferents barrils que faran arribar les cerveseries participants.

Summary: Neix a la Pobla de Segur el primer festival transfronterer de cerveses de muntanya


El projecte de pressupostos de la Generalitat per al 2017 destina 79,4 milions d'euros (MEUR) a les comarques gironines, un 10,5% del total de Catalunya. Arreu del territori, la comarca que més inversió s'emporta és l'Alt Empordà (amb 23,8 MEUR) i la que menys, la Garrotxa (amb tan sols 428.000 euros). De tots els projectes inclosos als pressupostos, a la demarcació destaquen els més de 5,3 MEUR que es destinen a l'hospital Josep Trueta de Girona (on el gran gruix se l'emporta l'ampliació de les urgències) o els 5,29 MEUR per a l'obra de la nova estació d'autobusos (que serà soterrada i compartirà espai amb la del TAV). Al territori, però, el projecte de pressupostos del Govern també destina altres partides notòries a més projectes. Entre aquests, els 5,24 MEUR per a la depuradora de Figueres o, ja entrant en projectes viaris, els 4,43 per al desdoblament de la C-260 i els 2,94 per a les millores de l'N-141e, la coneguda com a 'carretera de la vergonya', a la zona de la Pilastra. En l'apartat d'Ensenyament, les inversions més grans van a parar a la nova escola Montserrat Vayreda de Roses (2,2 MEUR), a l'escola Pirineus de Campdevànol (3 MEUR) i a l'Institut Escola de Sant Joan de les Abadesses (2,3 MEUR). Els comptes de la Generalitat per a l'any vinent suposen una millora substancial respecte al projecte de pressupostos fallit d'aquest 2016. Els 79.452.871,79 euros que el Govern destinarà a la demarcació augmenten fins a un 52% el que constava al projecte per a l'any passat, que no es va ni arribar a debatre al Parlament (52.210.347,86). En total, tot allò que la Generalitat destinarà a les comarques gironines el 2017 suposa el 10,5% dels comptes que l'executiu català ha fet públics avui. Dins aquests 74,9 MEUR no s'hi inclou, però, la comarca de la Cerdanya, que rebrà 5,04 MEUR (ja que el Govern la situa dins la futura vegueria de l'Alt Pirineu i Aran). A les comarques gironines, la comarca que més inversió s'endurà és l'Alt Empordà (23,84 MEUR). A aquesta, la segueixen el Gironès (20,91), la Selva (13,56) i el Ripollès (11,51). A molta més distància hi ha el Baix Empordà (6,02) o el Pla de l'Estany (3,16). A la cua de tot hi ha però la Garrotxa; aquesta serà la comarca que menys recursos rebrà, amb una partida de 428.227 euros.  Depuradora, CAP i C-260 A l'Alt Empordà, Figueres s'endú bona part de la inversió. La Generalitat hi destinarà 5,4 MEUR a l'ampliació de la depuradora (per adaptar la reducció de nitrogen als paràmetres que fixa la UE) i n'ha pressupostat 2,56 més per al nou CAP Figueres 2 (que s'està aixecant al solar de l'antiga Sitja i que entrarà en servei a finals del 2017). El desdoblament de la C-260 a Vilatenim també té una partida destacada als pressupostos. En concret, 4,43 MEUR per completar l'enllaç que ha d'estendre l'autovia fins a l'entroncament amb l'N-II. En infraestructures, a la comarca la Generalitat destina també 2,75 MEUR a la terminal de mercaderies Vilamalla, per avançar en el projecte de fer-hi arribar l'ample internacional. Altres inversions destacades a l'Alt Empordà són els 2,21 MEUR per continuar l'obra de la nova escola Montserrat Vayreda de Roses, que substituirà l'actual que fa més de deu anys que està en barracons, i els 1,85 MEUR per a la construcció de la nova comissaria de districte de la Jonquera (un municipi on l'oficina de denúncies es troba en un mòdul prefabricat). Trueta, estació d'autobusos i 'carretera de la vergonya' Al Gironès, i en espera de definir-se'n el futur, la Generalitat destinarà al 2017 més de 5,4 MEUR a l'hospital Josep Trueta. D'aquests, el gran gruix (4,15) seran per a la reforma i l'ampliació del servei d'urgències, i la resta es reparteixen en la remodelació dels espais de l'ICO (aquí, s'hi farà una nova farmàcia) i en millores en el servei de Diagnòstic per la Imatge i Medicina Nuclear. L'altre gran pol sanitari de la comarca, el parc hospitalari de Salt, també rebrà inversions aquest 2017. Seran fins a 2 MEUR, distribuïts en diferents partides, entre les quals sobresurten els 1,26 que es destinaran a obres del complex sanitari. La resta de partides (bastant genèriques) fan referència a mobiliari i equips informàtics, entre d'altres. En infraestructures, la Generalitat destinarà l'any vinent 5,29 MEUR a les obres de la nova estació d'autobusos de Girona. Els treballs ja han començat i permetran avançar una obra llargament reivindicada per la ciutat. La nova estació serà soterrada i compartirà espai amb la del TAV.  I en matèria viària, com ja va anunciar el conseller Rull, la millora de la carretera de la vergonya serà una prioritat. Aquí el Govern hi ha pressupostat 2,94 MEUR per a la millora del revolt de la Pilastra, i una partida de 82.945 euros més per a l'eixamplament de la calçada al tram de Bescanó. Al Gironès, altres inversions destacades per al 2017 són els 1,24 MEUR per a la millora de la depuradora de Cassà de la Selva i Llagostera o els 500.000 euros que l'Incasòl destinarà a un nou sector industrial a l'entorn de l'aeroport de Girona (a cavall dels termes d'Aiguaviva i Riudellots de la Selva). Inversions en centres educatius Al Ripollès, el projecte de pressupostos de la Generalitat recull dues inversions destacades per a centres educatius. La primera són els 3,06 MEUR destinats a la futura Escola Pirineu de Campdevànol. Una obra que es va aturar perquè la parcel·la on s'havia d'aixecar el centre estava contaminada (i una escola que, a dia d'avui, encara no té nou emplaçament). La segona són els 2,32 MEUR per al nou Institut Escola de Sant Joan de les Abadesses. L'obra es va licitar aquest setembre, es farà per fases, i la primera preveu aixecar el nou edifici per a la Secundària (que es farà a la Coromina del Bac). L'empenta de l'esquí també es deixa veure als pressupostos destinats a la comarca. En concret, entre les estacions de Vallter200 i Vall de Núria, la Generalitat hi destinarà fins a 4,2 MEUR (distribuïts en diferents partides) Sant Feliu i Verges Al Baix Empordà, dels més de 6 MEUR que la Generalitat destina a la comarca en destaquen els gairebé 1,1 MEUR per a obres de millora a Cala Sans i al port de Sant Feliu de Guíxols o els més de 600.000 euros per al consultori local de Verges.  El projecte de pressupostos també destina 334.000 euros a pagar les obres de l'escola La Sínia de Calonge (que va obrir aquest setembre), mig milió d'euros a millorar una intersecció de la C-66 a Palafrugell ó 150.000 euros per al punt Schengen del port de Palamós (on la Generalitat ha condicionat l'estació nàutica per rebre-hi creuers que vinguin de fora de l'espai). Al Pla de l'Estany, la inversió més destacada són els 1,88 MEUR per a l'ampliació i millora de la depuradora del Terri. Situada a Cornellà del Terri, dóna servei a diferents municipis de la comarca. L'obra es preveu que comenci al mes vinent i que s'allargui durant un any.  Per últim, els 428.277 euros que rebrà la Garrotxa es repartiran en actuacions gairebé testimonials. El gran gruix se l'enduen actuacions de conservació de carreteres. Són partides globals, però n'hi ha una de concreta de 61.600 euros per a actuacions a la GI-522 a Sant Joan les Fonts.

Summary: Els pressupostos de la Generalitat per al 2017 destinen 79,4 MEUR a les comarques gironines, un 10% del total


Es reduiran un 2,2% cada any fins el 2021 ACN Madrid.-El consell de ministres ha aprovat aquest divendres el Document de Regulació Aeroportuària (DORA) que recull una reducció de les taxes aeroportuàries de l'11% fins el 2021. Segons el ministre de Foment, Íñigo de la Serna, les taxes aniran baixant a un ritme del 2,2% anual i acompanyaran la congelació de les tarifes aeroportuàries que marca ja la llei. Tot plegat, segons De la Serna, garanteix una "aposta molt important per al creixement econòmic del país".  Segons el ministre de Foment, Íñigo de la Serna, el document inclou un calendari d'inversions entre 2017 i 2021 que "es fan en funció d'augmentar la capacitat de cadascun dels aeroports".  Ascendeixen a 2.185 milions d'euros i segons el Ministeri no es fan amb criteris territorials. Tot plegat permetrà augmentar la capacitat de 335 milions de passatgers anuals actual a 237 milions.  Són inversions en terminals d'El Prat, Palma de Mallorca, Reus i Bilbao, inversions a les plataformes a Eivissa i Barajas, i a zones de càrrega, com a Saragossa. Entre aquestes hi ha 20 inversions que el govern espanyol considera "estratègiques" i que estan subjectes a penalitzacions en el cas que AENA no les executi en el termini establert.  També 139 inversions més corresponents a 33 aeroports. En total aquest 2017 la inversió del govern espanyol serà de 431 milions d'euros, el doble que l'any passat.

Summary: El govern espanyol aprova una rebaixa de les taxes aeroportuàries


La vicepresidenta del govern espanyol, Carmen Calvo, ha assegurat que l'executiu abordarà de manera "immediata" la reforma del finançament autonòmic i que el president, Pedro Sánchez, rebrà tots els presidents autonòmics per parlar-ne, inclòs el president de la Generalitat, Quim Torra. En una entrevista a 'Canal Sur Radio', Calvo assegura que es vol obrir "ràpid" la negociació i que se'n parlarà de manera "completament eficient". Des de l'oposició, el PSOE havia criticat el govern de Rajoy per no complir els compromisos en aquesta matèria, ja que l'executiu havia dit que convocaria el Consell de Política Fiscal i Financera (CPFF) al maig. Calvo ha manifestat que ara és "moment de col·laborar" i que no es convocaran eleccions fins que el president cregui que s'ha donat "resposta als temes més importants". "Quan això arribi, els ciutadans ens posaran a tots al nostre lloc", ha manifestat.

Summary: Calvo assegura que Sánchez reunirà "de manera immediata" tots els presidents per reformar el finançament autonòmic


El jutge li ha retirat el passaport i l'obliga a comparèixer cada setmana en seu judicial a Madrid  ACN Barcelona.-El jutge de l'Audiència Nacional Ismael Moreno ha acordat aquest dijous deixar en llibertat provisional amb mesures cautelars al periodista turc Hamza Yalcin mentre es tramita la seva extradició a Turquia, on està reclamat pels presumptes delictes de formació i direcció d'organització terrorista. Moreno, però, l'obliga com a mesura cautelar l'obligació de comparèixer cada setmana davant aquest òrgan judicial o el jutjat més pròxim a la seva residència, la retirada del passaport i la prohibició de sortir del territori espanyol sense autorització judicial. Yalcin està empresonat des de principis d'agost després que el 3 d'agost fos detingut a l'Aeroport del Prat per l'ordre de detenció internacional emesa per Turquia a través de la Interpol. La posada en llibertat del periodista tenia l'informe favorable de la Fiscalia i reforma així l'auto de presó incondicional del passat 4 d'agost després que Yalcin acrediti que s'allotjarà en un domicili de Barcelona facilitat pel PEN Català, en col·laboració amb l'Ajuntament, segons recull la interlocutòria de l'Audiència Nacional. Anteriorment, el 24 d'agost, l'Audiència Nacional li havia denegat la llibertat per risc de fuga.  Hamza Yalçin és un periodista i escriptor que va haver d’abandonar Turquia per les seves idees contràries al règim del president Erdogan. El 1987 va obtenir l’asil polític i, finalment, al 2006, la nacionalitat sueca. El seu país però va emetre una ordre internacional de detenció a través de la Interpol i va ser arrestat a l'Aeroport del Prat. Fins ara, ha estat ingressat a la presó de Brians I, d'on sortirà al llarg d'aquesta tarda. El passat 5 de setembre, la presidenta del PEN Català, Carme Arenas, i la degana del Col·legi de Periodistes, Neus Bonet, van presentar un manifest per reclamar la llibertat i la no extradició del periodista i escriptor turc Hamza Yalçin. La defensa tem que si el periodista turc és deportat al seu país pugui ser sotmès a un "procés sens les mínimes garanties del dret de defensa i a un tracte inhumà o degradant" i esgrimeix que els càrrecs que se l'imputen "són del tot imprecisos", incorren en "contradiccions" i que Yalcin es limita a "escriure articles amb l'objectiu de desenvolupar el seu deure d'informar veraçment i amb llibertat d'opinió".

Summary: L'Audiència Nacional deixa en llibertat el periodista turc Hamza Yalcin


La presidenta de CatECP al Parlament, Jéssica Albiach, ha instat el president de la Generalitat, Quim Torra, a no fer el "ridícul" amb "desobediències simbòliques" i a acabar la legislatura amb "dignitat" fent que el Govern compleixi la seva paraula aprovant els pressupostos. "I una vegada aprovats després anem a eleccions perquè la descomposició del Govern no se sosté", ha defensat Albiach al ple del Parlament. I és que segons la presidenta dels comuns a la cambra catalana, hi ha un sector de JxCat que vol "sabotejar" els pressupostos de la Generalitat per al 2020 pactats amb els comuns. I ha afegit que inclouen mesures fiscals que JxCat ha acceptat "a contracor". Albiach també ha deplorat l'actitud dels diputats de Cs durant el ple del Parlament i els ha dit que fan "vergonya". En aquest sentit, ha afegit que avui és una nova jornada "trista". Malgrat considerar que la decisió del Tribunal Suprem (TS) de no suspendre l'ordre de la Junta Electoral Central (JEC) és "injusta", Albiach ha considerat que "no és una bona idea agafar el camí que només pot portar al bloqueig de les institucions catalanes". "Per nosaltres defensar les institucions és no caure avui al parany de la dreta, no insistir en un camí que no porta enlloc, que Torra no delegui al Suprem la potestat de convocar eleccions i que es garanteixi tramitació dels pressupostos", ha afegit.  En aquest context, ha afirmat que seria una "irresponsabilitat" anar a unes eleccions de manera "precipitada i electoralista" abans d'aprovar els pressupostos per al 2020.

Summary: CatECP insta Torra a acabar amb "dignitat" aprovant els pressupostos i convocant després eleccions


El candidat d'ERC a l'alcaldia de Barcelona, Ernest Maragall, ha acusat l'alcaldessa Ada Colau d'actuar amb una "evident precipitació" i amb "frivolitat" després que aquest divendres el govern municipal hagi anunciat que el proper ple tornarà a votar la connexió del tramvia per la Diagonal. Maragall, que s'ha mostrat a favor del projecte, ha lamentat "anar a toc de roda de premsa" i ha emplaçat Colau a "parlar i treballar" per repassar els elements que hi ha sobre la taula respecte el tramvia. Així, ha retret a l'executiu municipal "no haver convocat una taula de diàleg per construir acords" i "definir voluntats compartides". "Seguim disposats a parlar amb tot detall però no acceptarem a cegues propostes que no tenen prou concreció ni prou base compartida", ha avisat. Maragall ha descartat apostar només per una declaració d'intencions en considerar que es tracta d'una qüestió "massa important" i que ja ha estat debatuda. "No cal votar cada dos dies si hi estem a favor", ha retret. Per això, ha apostat per actuar d'acord amb l'interès general de la ciutat, en termes de "bon govern", "responsabilitat institucional" i d'"acord" amb l'ATM i la els municipis afectats. "Només podem fer-ho anant fins el final. No responent exigències ni precipitacions mediàtiques", ha criticat.    L'alcaldable d'ERC a les properes municipals s'ha mostrat partidari de "prendre una decisió, si es pot" però ha lamentat la tendència a "hipotecar el proper mandat" de Colau. "Fem les coses bé. Seiem i escoltem-nos. Compartim raons de les necessitats i urgències", ha dit.  El republicà ha apostat per contraposar les coincidències en el model de gestió, l'anàlisi de les despeses, els efectes al conjunt del model de mobilitat de la ciutat, i en el compromís econòmic dels propers mandats. "Si podem tancar un criteri compartit amb el màxim nombre de grups, endavant", ha sostingut.

Summary: Maragall acusa Colau d'actuar amb "precipitació" i "frivolitat" amb la votació de la connexió del tramvia


La Diputació de Girona donarà suport a les decisions que prengui la Generalitat i el Parlament de Catalunya sobre el procés, un compromís que arriba en un dia de màxima expectació per la compareixença aquesta tarda del president Carles Puigdemont. El responsable de l'ens, Pere Vila (PDeCAT), ha denunciat també les actituds feixistes que s'han vist a les manifestacions de Barcelona i València. Ho ha dit durant un ple extraordinari que tenia un sol punt a debatre, com és una moció de denúncia per la "brutalitat" de l'actuació policial de l'1-O. La moció, presentada per ERC, ha declarat el delegat del govern espanyol a Catalunya, Enric Millo, persona non grata i s'ha exigit la seva dimissió. Entenen que va ser un dels principals responsables de l'actuació "violenta i desproporcionada" dels cossos policials espanyols durant el referèndum de l'1-O. El text de la moció és similar a la que altres ajuntaments han debatut i aprovat en els últims dies per condemnar la violència. La moció ha obtingut el suport de la resta de forces, PDeCAT, CUP, IdS i fins i tot del PSC. Aquest últim, però, ha precisat un cop més que el que defensen és un referèndum "legal i acordat". Per la seva banda, el diputat de la CUP, Lluc Salellas, ha llegit una carta molt dura dirigida a Enric Millo, de qui ha dit ser "el polític gironí més criminal de principis de segle".

Summary: La Diputació de Girona condemna les actituds feixistes arran de l'1-O i dona suport a les decisions del Parlament


L'exvicepresident de la Generalitat i exlíder d'ERC, Josep Lluís Carod-Rovira, ha advertit de forma implícita als republicans que és "un error" i una "irresponsabilitat" carregar políticament contra qui defensa el dret a decidir, sobretot a l'Estat, ha dit en referència clara  Podem. Ho ha dit aquest dimecres a l'acte 'Catalunya, entre Ítaca i Icària' al costat del cap de llista d'En Comú Podem al Congrés, Xavier Domènech, i el dirigent de Podem Íñigo Errejón. I han avalat la tesi tant Domènech com Errejón, que alhora ha reclamat deixar de banda el debat "moral" sobre el referèndum per abordar-lo "estratègicament". "Necessitem que el referèndum i l'onada catalana no acabi en derrota, ni en humiliació, perquè això significaria una derrota de la capacitat de transformar l''statu quo' combinant mobilització, il·lusió popular i vot".  Carod- Rovira, que ha elogiat en més d'una ocasió Errejón, ha assegurat que "no es pot menystenir ni relativitzar" la posició de Podem sobre el dret a decidir. "És un error carregar contra gent que defensa drets democràtics com aquests. L'adversari d'un independentista d'esquerres no pot ser mai un autodeterminista d'esquerres", ha etzibat sense mencionar ERC en un auditori ple de l'Espai Francesca Bonnemaison de Barcelona. De fet, ha seguit l'exdirigent dels republicans, "qui defensa el contrari" és perquè no entén que les aliances s'enforteixen com "més gent agafen" i que "només és nacional allò que representa la majoria de la nació", ha sentenciat en reclamar també l'accés popular al poder econòmic i polític i en confessar-se "antinacionalista". Hi han coincidit tant Errejón com Domènech. El cap de llista d'En Comú Podem ha advertit que "buscar la competició" entre el moviment nacional català i el moviment de canvi social que volen per a l'Estat no dona "rèdits de país". "No ens podem neutralitzar quan tenim objectius i adversaris comuns, i zones de contacte", ha assenyalat.  "Davant del sorgiment de nous espais pots tenir dos comportaments: Veure'ls com a competidors electorals i per tant adversaris a curt termini; o si mirar més enllà i adonar-te que estan obrir el nou consens cap al dret a decidir", ha afegit Errejón en una crida a "connectar les dues onades".  Crítiques al PDeCAT, i el referèndum com a "retardador hiponòtic" Durant el mateix acte, i quan el debat ha pivotat sobre el referèndum, Carod-Rovira ha suggerit que "no tothom que defensa públicament el referèndum en realitat el vol" –ha assegurat que en la petició transversal de retorn dels papers de Salamanca un exalt càrrec del Govern li va dir que "Catalunya necessita sempre tenir ferides obertes".  Arran d'aquest episodi i en una referència implícita al PDeCAT, l'exdirigent d'ERC ha apuntat que "una part" de les forces proreferèndum  "potser" prefereix que no es resolgui el conflicte polític català perquè serveix de "pretext" per no abordar l'eix social: "Generar oportunitats ara no toca perquè esperem el dia gloriós; en corrupció no hi entrem massa que ens farem mal", ha recitat irònicament Carod-Rovira. Per això ha qualificat el debat sobre el referèndum com un "retardador hipnòtic per no entrar de ple en determinades coses".  En aquest punt de la conversa, Errejón ha reiterat l'aposta de la seva formació per un referèndum: "Tot referèndum que es faci és legítim" perquè no veu cap legitimitat, en canvi,  en qui no ofereix res a Catalunya des de l'Estat. Ara bé, ha convidat a deixar de banda el debat moral sobre el dret de convocar una consulta vinculat i abordar el referèndum en clau "estratègica": "Hem de discutir en quines condicions és més efectiu o menys", ha advertit els independentistes.  I en aquest sentit ha vinculat el referèndum a l'èxit del canvi a l'Estat: "Necessitem que el referèndum i l'onada catalana no acabi en derrota, o pitjor, en humiliació, perquè això significaria una derrota de la capacitat de transformar l''statu quo' combinant il·lusió popular, mobilització i vot" i es traduiria, al seu entendre, en un "replegament i una involució democràtica" a l'Estat.  En aquesta línia Xavier Domènech també s'ha queixat de l'hegemonia de la dreta catalana i ha apuntat que des de fa temps s'està "subordinant" l'agenda social a l'espera d'una solució per al debat nacional. "Això no ajuda, sense emancipació social no hi ha emancipació nacional", ha reblat.  Entre els assistents a l'acte, diputats d'En Comú Podem i Catalunya Sí que es Pot i membres del grup promotor del nou espai, i també la secretària general d'ERC, Marta Rovira, i l'exconseller Joan Manuel Tresserras.

Summary: Carod-Rovira: "L'adversari d'un independentista d'esquerres no pot ser mai un autodeterminista d'esquerres; és un error"


Seran tres cançons de la seva discografia anterior, de les quals només se n'ha desvetllat el títol d'una: 'Final feliç'. L'ànima dels Antònia Font, Joan Miquel Oliver, s'envoltarà de més de 50 músics de la Jove Orquestra de les Comarques Gironines (JOCG) el proper 7 d'abril. Serà en el marc de la presentació del seu darrer disc, 'Atlantis'. Sobre aquesta col·laboració orquestral, que continua la saga iniciada per l'Strenes, Oliver assegura que li permetrà "sortir de la monotonia" en què, a vegades, es converteixen les gires. "Fins al moment de començar la cançó no sabem què passarà", explica. Amb la JOCG, Oliver i la seva banda hi tocaran tres de les més de la vintena de temes que integraran el concert de presentació del seu 'Atlantis', que surt aquell mateix dia a la venda. Un disc que segueix la línia estilística del 'Pegasus', però en versió corregida i augmentada. "És una revisió perfeccionada d'aquell disc; continuïsta però que, al mateix temps, n'és una antítesi".

Summary: Joan Miquel Oliver: "Fins al moment de començar la cançó no sabem què passarà; tocar amb orquestra trenca la monotonia"


La líder de Cs a Catalunya insisteix que els pressupostos són "paper mullat" i que en calen uns de nous ACN Barcelona.-La líder de Cs a Catalunya, Lorena Roldán, veu "bastant inviable" i "molt difícil d'encaixar" un ple al Parlament perquè el president de la Generalitat, Quim Torra, doni explicacions sobre la gestió del coronavirus, tal com el mateix cap de l'executiu ha demanat. En una entrevista a Ser Catalunya, Roldán ha dit que s'hauria de canviar el reglament i que tampoc creu que sigui possible tecnològicament un ple telemàtic. Segons Roldán, hi ha altres mecanismes com una reunió de Torra per videoconferència amb representants dels grups parlamentaris. D'altra banda, ha insistit que els pressupostos són "paper mullat" i ha argumentat que els han portat al Consell de Garanties Estatutàries per "forçar un canvi" i "guanyar temps".  Demà divendres es reunirà la Mesa del Parlament per valorar la petició de Torra de comparèixer en un ple. De fet, ja s'ha encarregat als serveis jurídics un informe sobre les possibilitats de celebrar plens en la situació actual de confinament.  Cs assegura que no vol posar en perill el personal que treballa al Parlament. "No acabo de veure quin sentit té aquesta compareixença. No és una cosa urgent ni necessàriament ha de ser en un ple", ha dit. Roldán ha considerat que el reglament de la cambra catalana no ho contempla i que, per tant, s'hauria de canviar el text que regula el funcionament del Parlament. A més, també considera que tecnològicament no és possible que tots els diputats es connectin al mateix moment.  Segons Roldán, el cas de la sessió plenària d'ahir dimecres al Congrés és diferent perquè la Constitució obliga el president del govern espanyol ha donar explicacions a la cambra baixa si es declara l'estat d'alarma. Roldán també ha respost les paraules del president de la Generalitat, que ha qualificat d'irresponsable que Cs porti els pressupostos al Consell de Garanties Estatutàries. "Tenia el desig que en un moment com aquest fos responsable i deixés els mantres nacionalistes a banda", ha lamentat. I ha contraposat aquesta actitud amb la de Cs, que segons Roldán, actua amb "lleialtat i responsabilitat". La líder del partit taronja a Catalunya assegura que té una actitud de "mà estesa" al govern de la Generalitat. "No es moment de guerres partidistes, de confrontació o divisió. És moment d'unió i serem responsables", ha conclòs.  Pel que fa als pressupostos, Roldán ha explicat que ha parlat amb el vicepresident i conseller d'Economia i Hisenda, Pere Aragonès, per traslladar-li que els actuals comptes són "paper mullat" i que cal començar de zero i elaborar uns comptes que tinguin com a prioritat reforçar el sistema sanitari, i contemplin una baixada d'impostos i ajudes per a les famílies i les pimes.  Segons Roldán, totes les mesures que el Govern vulgui aprovar per front a l'actual situació es pot fer a través d'un decret i ha assegurat que Cs li donarà suport.

Summary: Roldán veu "inviable" un ple al Parlament perquè comparegui Torra i apunta a una reunió telemàtica amb els grups


La penya Sant Marcos de Torroella de Montgrí (Baix Empordà) ha celebrat amb normalitat les que han de ser les últimes vaquetes que autoritza l'ajuntament després que el ple aprovés una moció presentada pel partit animalista PACMA contra l'ús d'animals vius per a festes. Cinc representants del PACMA s'han concentrat davant el recinte on fan les vaquetes per mostrar el rebuig a aquesta tradició que consideren "cruel". Han demanat entrar per gravar les condicions amb les que estan els animals però el vigilant de l'accés els hi ha "desaconsellat". És el primer cop que els organitzadors contracten seguretat privada i ho han fet, diuen, per evitar aldarulls amb els animalistes. La penya Sant Marcos ha avançat que batallaran fins al final per intentar mantenir la festa i lamenten que es prohibeixi per "una qüestió política". "Per què es toquen només els correbous? Perquè fa olor a espanyol? Perquè no accepten que sigui una tradició a Catalunya? No ho entenc", ha dit el president de la penya, Marcos Aladid.

Summary: Torroella de Montgrí celebra amb normalitat les últimes vaquetes tot i la protesta dels animalistes


El proper ple del Parlament farà previsiblement el debat a la totalitat de la reforma del reglament, després que s'esgoti el termini per presentar esmenes a la totalitat, segons han decidit aquest dimarts la Mesa i la Junta de Portaveus i han explicat fonts parlamentàries. El termini per presentar esmenes a la totalitat finalitza el proper 20 d'abril al migdia. Així, el proper ple debatrà les esmenes a la totalitat presentades. Si aquestes es tomben, la proposició de llei de reforma del reglament tornarà a la Comissió de Reglament que nomenarà una ponència i es podran fer esmenes a l'articulat. La Mesa va admetre a tràmit a finals de març la proposta de reforma, redactada en ponència conjunta en una primera i única reunió en la que només hi van participar JxSí i la CUP.  El divendres 24 de març JxSí i la CUP van tancar la ponència conjunta per reformar el reglament del Parlament, en una sessió que va durar deu minuts i que només va comptar amb la participació de les dues formacions independentistes. La reforma va entrar en forma de proposició de llei a la Mesa del 28 de març, que va admetre a tràmit la proposta. Aquest dimarts, s'ha obert el termini per presentar esmenes a la totalitat i, si se superen, s'iniciarà el tràmit parlamentari habitual amb esmenes al reglament i després aprovació final. La proposta s'està tramitant per urgència extraordinària, la qual cosa comporta escurçar els terminis a la meitat de la meitat.  A banda d'aquesta proposta, el ple que comença el 26 d'abril també farà el debat dinal de la proposició de llei de JxSí i la CUP de l'impost sobre els actius no productius de les persones jurídiques. Abans però, la Comissió d'Economia i Hisenda haurà d'elaborar el dictamen de la iniciativa en la sessió de dimecres vinent.  L'ordre del dia també inclou el debat de totalitat de la proposta per portar al Congrés la proposició de llei de reforma de la llei orgànica 10/1995 del Codi Penal, de despenalització de l'eutanàsia i ajuda al suïcidi, que han presentat conjuntament JxSí, PSC, CSQP i CUP. El PPC ha presentat una esmena a la totalitat contra aquesta proposta.  Per últim, també es farà el debat de validació del decret llei 2/2017 pel qual es modifica l'entrada en vigor de l'impost sobre begudes ensucrades envasades i s'estableix una regla de determinació de la tarifa aplicable de l'impost sobre les estades en establiments turístics.  Sense torns de paraula a les sessions de control i interpel·lacions D'altra banda, la Junta de Portaveus ha debatut sobre les darreres polèmiques per si s'ha de donar o no la paraula als grups durant les sessions de control i les interpel·lacions al Govern. Finalment, s'ha decidit que no es donaran torns de paraula en aquestes casos, després d'un període en que s'havia flexibilitzat aquesta qüestió, han indicat fonts parlamentàries.  Per últim, la Junta de Portaveu ha acordat que la presidència de la comissió d'investigació sobre l'Operació Catalunya correspongui a JxSí i la de la comissió d'investigació sobre les Actuacions del Govern per a Preparar la Secessió de Catalunya de la Resta d'Espanya correspongui a C's. Cada grup tindrà dos membres en aquestes comissions, a excepció de qui ostenti la presidència que en tindrà tres. La presidenta haurà de convocar ara les respectives sessions constitutives.

Summary: El proper ple del Parlament farà el debat a la totalitat de la reforma del reglament


Uns submarinistes van localitzar aquest dimecres el cos d'un home surant al mar a tocar de la punta de les Coves de Sitges. L'home duia posat un neoprè i, com van comprovar els submarinistes, estava mort. En donar l'alerta, es van activar els GEAS de la Guàrdia Civil, Salvament Marítim, el SEM, els Bombers de la Generalitat i la Policia Local de Sitges. Finalment, els GEAS amb el suport dels Bombers van recuperar el cadàver ben entrada al tarda. Ara caldrà esperar al resultat de l'autòpsia per saber quan va morir i per quina causa. Tot apunta que l'home, d'entre 45 i 50 anys, podria ser veí de Sitges.

Summary: Localitzen un submarinista mort a la punta de les Coves de Sitges


El conseller s'ha mostrat "sorprès" per l'assistència a l'acte que donarà suport a la candidatura de la diada de Sant Jordi com a patrimoni de la UNESCO ACN Barcelona.-El conseller de Cultura, Santi Vila, espera que "més enllà de la formalitat i la correcció de la visita" d'aquest divendres de la vicepresidenta del govern espanyol, Soraya Sáenz de Santamaría, comporti "compromisos reals i respostes polítiques". Vila ha explicat que van saber que la vicepresidenta assistiria a l'acte que donarà suport a la candidatura de Sant Jordi com a patrimoni de la UNESCO fa uns dies i ha destacat la importància i transcendència perquè la diada aconsegueixi aquesta distinció. El conseller ha assegurat que "sorprèn que aquesta visita es produeixi avui, en les circumstàncies polítiques que estem vivint", quan "no hi ha res més enllà de les formes". "Crec que a les portes de la diada de Sant Jordi aquestes instrumentalitzacions tan delicades val la pena que es contestin amb claredat", ha reflexionat. A més, arran de la visita de la vicepresidenta del govern espanyol, Santi Vila ha considerat oportú recordar les paraules de l'escriptor Francesc Pujols, que resaven que "el pensament català rebrota sempre i sobreviu als seus il·lusos enterradors".

Summary: Vila espera que més enllà de la visita de Santamaría també hi hagi "compromisos reals i respostes polítiques"


El comissari Joan Carles Molinero ha negat "connivència" de Trapero amb el procés independentista. Durant la seva declaració a l'Audiència Nacional i a preguntes de la defensa del major, ha dit que no només no el veia alineat amb el procés sinó que, per contra, "el que notava era un allunyament de l'entorn polític que hi havia al Govern". Molinero també ha afirmat que a l'expresident Puigdemont "no li podia quedar cap dubte" que els Mossos complirien amb els manaments judicials. "No només en les reunions mantingudes sinó també en algunes actuacions públiques del cos", ha insistit. (En aquesta actualització s'hi ha afegit les declaracions com a testimonis del subinspector i cap de torn de la sala central de comandament, Josep Lluís Guerrero, i del comissari d'investigació criminal, Rafael Comes)  El comissari, a més, ha confirmat el pla de detenció de Puigdemont, que ha qualificat "d'altament sensible", i ha dit que la poca documentació que es va elaborar per escrit, es va "destruir" quan el dispositiu ja no va ser necessari. A preguntes de l'advocada de Trapero i Laplana sobre la possible "connivència" del major amb el procés independentista, Molinero s'ha mostrat contundent: "En cap moment i m'atreviria a dir que el que notava més aviat era un allunyament de Trapero i de la prefectura de l'entorn polític que hi havia al Govern". El comissari també ha dit que a Puigdemont "no li podia quedar cap dubte" que els Mossos no acompanyarien el procés "de ruptura". "Ni en les reunions mantingudes ni en algunes de les actuacions públiques". Molinero ha insistit també que en les dues trobades que van tenir amb l'expresident, Joaquim Forn i Oriol Junqueras els dies 26 i 28 de desembre es va deixar clar aquest posicionament. A més, ha dit que en la primera trobada ja se li va manifestar a Puigdemont la seva "preocupació" però que la segona es va demanar "ampliant" el nombre de persones que hi havia d'assistir –entre elles, l'expresidenta del Parlament, Carme Forcadell, que no hi va acudir- perquè creien que si "ampliàvem la inquietud, podríem tenir més capacitat d'influència". Un extrem que, segons ha dit, no va passar. En aquest sentit, ha dit que la reunió va acabar quan Trapero li va manifestar a Puigdemont que "esperava que l'1-O no li hagués cap desgracia" i que l'expresident li va respondre que, si això passava, "declararia la independència". També ha dit que Ferran López, que va assistir a les dues trobades, va comunicar-li les reunions al coordinador del dispositiu, Diego Pérez de los Cobos. El "pla" per detenir l'expresident El comissari Molinero ha ratificat la versió donada pel major Josep Lluís Trapero i l'altre excomissari superior, Ferran López, sobre el pla per detenir els membres del Govern. Ha explicat que es va elaborar de forma discreta pels tres més alts membres de la cúpula policial, sense comunicar-ho a la resta de la Prefectura ni al director general dels Mossos, Pere Soler. Es va emmarcar dins d'un pla més genèric de possible actuació policial el 27 d'octubre en cas d'aprovació de la DUI que sí que es va parlar amb més comandaments i les autoritats judicials. Per això es van activar unitats especialitzades com l'helicòpter, la canina, els Tedax o el GEI i es van tenir en compte tots els escenaris possibles per detenir Carles Puigdemont: plaça Sant Jaume, parc de la Ciutadella o el seu domicili particular. També es va parlar amb els comandaments d'algunes unitats necessàries pel dispositiu. Ell i López ho van fer tot per via oral excepte un Excel amb el llistat de membres del Govern, la seva adreça personal i professional, i el telèfon de l'escorta, amb el TIP del comissari i intendent que farien la detenció de cada membre de l'Executiu. Aquest full va ser destruït quan ja no va ser "necessari", i per això ha justificat que no es pugui aportar a la causa. El comissari ha admès que fins el 24 d'octubre no es van plantejar cap pla de detenció. "Cap ordre" de seguiments a cossos de seguretat Molinero ha explicat que al Cecor central no arribaven directament els missatges per emissora l'1-O, que es filtraven a través dels Cecor regionals. Així, ha dit que no va tenir constància de cap missatge sobre suposats seguiments o identificacions a policies nacionals o guàrdies civils. Ha assegurat que no es va donar cap ordre en aquest sentit, i que si va passar va ser per l'acció individual d'algun agent, que podria ser investigat per la Divisió d'Afers Interns (DAI), tot i que també ha dit que en algun cas era per assegurar que els cossos estatals poguessin sortir dels seus allotjaments, ja que hi havia convocatòries independentistes per dificultar-ho. "No van facilitar el vot" Respecte els escortes dels membres del Govern, el comissari ha dit que com cada dia de l'any aquest agents van protegir els consellers i el president, i no van facilitar el seu vot. Així, ha argumentat que l'interès del Cecor central era saber on era cada membre del Govern en tot moment, com sempre. De fet, ha recordat que el vicepresident Oriol Junqueras no va poder votar perquè hi havia un cordó de Mossos davant del seu col·legi electoral. També ha explicat que quan es va demanar ajuda a primera hora del matí als antiavalots estatals en 233 centres, alguns d'aquests ja havien estat reoberts després que els cossos espanyols hi actuessin. Durant el dia, el comissari Ferran López va ordenar als Cecor regionals que gestionessin directament les seves unitats d'ordre públic sense passar pel Cecor central. A més, ha defensat el sistema de comunicacions utilitzat el dia del referèndum i ha dit que és "l'habitual" que es fa servir en casos de grans esdeveniments. En aquest sentit, ha dit que "és àgil" i el cos el "coneix". D'altra banda, ha detallat una conversa que el 20-S Trapero va mantenir amb Jordi Sànchez de la qual va ser "testimoni". "És una conversa que tots vam comprovar que era pujada de to", ha dit. Segons ha detallat, Trapero els va explicat que Sànchez no volia que la Brimo intervingués i pretenia que es fes un passadís amb voluntaris. "Ell li va dir que el responsable de la policia era ell i que ell decidia i no un membre d'una organització", ha remarcat. La declaració de Guerrero  El subinspector Josep Lluís Guerrero, cap de torn de la sala central de comandament, ha explicat que el 19 de setembre va enviar un correu electrònica al major Trapero, al conseller Joaquim Forn, al secretari general Cèsar Puig i al director general Pere Soler explicant que els Mossos estaven donant suport a la Guàrdia Civil en l'escorcoll de l'empresa Unipost de Terrassa. Ha dit que això era habitual des de feia anys per tenir els càrrecs polítics informats. En tot cas, Soler va respondre el correu a la nit, quan ja havia acabat el dispositiu. L'1-O ell era l'encarregat de lliurar cada dues hores un document recopilatori de tots els incidents del territori perquè en disposés el Cecor central. "Interlocució" amb el TSJC  El comissari general d'investigació criminal, Rafael Comes, també ha ratificat que sabia que hi havia un "pla" per detenir l'expresident  i que li va comunicar Molinero. Segons ha explicat, li va dir que era un "dispositiu confidencial" i li va entregar el document amb el repartiment de binomis –comissaris i intendents- que s'havien de fer càrrec dels arrestos. "Em va dir que jo no detindria ningú perquè seria l'encarregat de mantenir la interlocució amb el TSJC", ha precisat.  Comes ha assegurat que només va fer dues preguntes a Molinero: on estarien custodiats els detinguts i com se'ls traslladaria. En aquest sentit, ha dit que va enviar un inspector al TSJC perquè es "posés a disposició" del president del tribunal per rebre qualsevol tipus d'ordre en aquest sentit.   D'altra banda, s'ha referit a la reunió mantinguda el 31 de juliol del 2017 amb Cèsar Puig i l'exsecretari d'Hisenda, Josep Lluís Salvadó, on es va parlar "escenari de futur" i es va preguntar als membres del cos policial si tenien "estratègies de control de duanes i de lluita contra l'evasió de capitals". "Ens vam quedar perplexos", ha dit. Després d'això, ha dit, Puig va interrompre la reunió, va dir que no era el motiu de la trobada i els va demanar "disculpes". "Va ser una reunió surrealista. Ens vam quedar gelats", ha detallat.  Comes ha dit que li va enviar un e-mail a Trapero per informar-lo dels fets i que, l'endemà li va explicar personalment. "Es va mostrar indignat i va dir que es queixaria a Interior", ha assegurat.

Summary: ACTUALIZACIÓ:Molinero nega "connivència" de Trapero amb el procés: "El que es notava era un allunyament amb el Govern"


Els Mossos d'Esquadra van detenir el passat dissabte 27 d'octubre, al Pont de Suert, cinc persones, dues dones, de 29 i 37 anys, de nacionalitat romanesa i espanyola, i tres homes, de 44, 38 i 28 anys, de nacionalitat romanesa, tots cinc veïns de Lleida, com a suposats autors de quatre furts i per pertinença a grup criminal. Se'ls acusa de robar 60 euros de l'interior d'una bossa de mà d'una clienta a una cafeteria de Vielha, d'haver sostret una bossa de mà valorada en 600 euros també a Vielha, una cartera sostreta de l'interior d'un vehicle al Pont de Suert i d'un furt a un restaurant de Bossòst. Els fets van passar el passat dissabte 28 d'octubre. De la investigació es desprèn que els detinguts formen part d'un grup organitzat que es dedica a recórrer diverses ciutats, buscant zones i establiments concorreguts on poden passar desapercebuts, per cometre els furts. Davant d'aquests fets es va iniciar un dispositiu de recerca que va permetre localitzar hores després, al Pont de Suert, un vehicle on viatjaven cinc persones que coincidien plenament amb les descripcions que es tenien dels sospitosos dels furts. A l'interior del vehicle es va trobar la bossa de mà que acabaven de sostreure i una cartera que va havien sostret poc abans de l'interior d'un vehicle estacionat al Pont de Suert. Els detinguts, quatre dels quals tenen antecedents per delictes similars, van han passat aquest dilluns a disposició judicial davant del jutjat d'instrucció en funcions de guàrdia de Vielha. A més, alguns dels detinguts ja van ser investigats l'any passat a la Val d'Aran, coincidint amb l'inici de la temporada d'esquí, per una quinzena de furts en bars i restaurants aprofitant el descuit dels clients.

Summary: Detenen un grup organitzat especialitzat en cometre furts en establiments de l'Aran i la Ribagorça


El BBVA serà accionista d' Atom Bank, el primer banc exclusivament mòbil del Regne Unit, que començarà a operar a principis de 2016. Concretament, l'entitat financera espanyola hi ha invertit 45 milions de lliures, uns 64 milions d'euros, en el marc de la seva estratègia per a liderar els serveis financers de l'era digital. A més de disposar del 29,5% del capital d'Atom Bank, el BBVA hi ocuparà dos llocs al consell d'administració. "Els bancs digitals que posen al client per davant de tot representen el futur" ha assegurat el president de l'entitat, Francisco González. Els usuaris d'Atom Bank podran obrir el seu compte, accedir a les seves dades financeres i operar sense limitacions a través d'una aplicació mòbil. Des que es fa fundar Atom Bank fa 18 mesos, l'entitat ja ha recaptat 135 milions de lliures, més de 190 milions d'euros.   "Des d'Atom Bank estem encantats d'associar-nos amb el BBVA" ha assegurat Mark Mullen, conseller delegat d'Atom Bank. "Fa temps que admirem la seva visió i el seu lideratge; és una entitat que, com la nostra, creu en el poder les tecnologia per millorar la vida dels clients. Ara, tenint al BBVA com a soci estratègic, Atom no te límits" ha afegit Mullen.  Atom Bank és la primera entitat financera exclusivament mòbil que ha rebut una llicència del regulador britànic (PRA). Es preveu que comenci a operar a principis de 2016 però de moment, l'entitat ja recaptat 135 milions de lliures, més de 190 milions d'euros, des de la seva fundació fa 18 mesos. Un pas més en l'aposta del BBVA per la banca digital "Des del BBVA creiem que el mercat digital del Regne Unit ofereix oportunitats de creixement excel·lents" ha assegurat Francisco González, que ha recordat que la inversió en Atom Bank forma part de l'aposta que el BBVA sempre ha fet per la tecnologia i la banca digital. Aquest mateix any, l'entitat financera espanyola ha adquirit Spring Studio, una important empresa de disseny i experiència de l'usuari. Al 2014, el grup va comprar l'empresa emergent de 'big data' i computació a través del núvol Madiva Soluciones, així com la firma tecnològica nord-americana Simple. BBVA també és accionista financer d'importants start-ups de Silicon Valley com la plataforma Prosper, l'eina de gestió d'actius Personal Capital i la firma de moneda electrònica Coinbase. Totes aquestes operacions es van realitzar a través del seu fons BBVA Ventures, amb seu als Estats Units, que compta amb un capital de 100 milions de dòlars. Un nou amb banc amb nombroses credencials El president d'Atom Bank, Anthony Thomson, va ser president i cofundador del banc britànic Metro Bank, l'any 2010. El conseller delegat de l'entitat, Mark Mullen, també va formar part de l'administració de First Direct, entitat financera britànica basada en el servei telefònic i a través d'internet. Entre els principals accionistes d'Atom Bank destaquen Woodford Investment Management i Toscafund Asset Management.

Summary: El BBVA participarà d'Atom Bank, el primer banc exclusivament mòbil dl Regne Unit


La Universitat Autònoma de Barcelona (UAB) i l'Agència Espacial Europea (ESA) han començat a provar en rates un sistema per autoabastir d'aigua, oxigen i aliments la tripulació d'una missió espacial de llarga durada. Els investigadors es mostren convençuts que en període màxim de deu anys es podrà arribar a planetes com Mart i fins hi tot instal·lar-hi una base. La recerca va iniciar-se l'any 2009 a la Planta Pilot MELiSSA de Bellaterra i actualment s'ha aconseguit mantenir en funcionament tres dels sis compartiments necessaris per completar el cicle de vida sense aportació exterior. Es preveu que en quatre o cinc anys es tanqui el cicle amb tots els compartiments i es pugui introduir una població d'entre 40 i 60 rates, equivalents a una persona en consum d'oxigen, perquè hi visquin de manera autosuficient durant dos anys.  La investigació parteix de la premissa que les missions tripulades de llarga durada no es podran dur a terme sense un sistema de regeneració com el que es desenvolupa amb el projecte MELISSA, que reduirà la logística necessària per mantenir la tripulació. Es calcula que, sense reciclar, caldrien unes 30 tones de material per a una missió de 1000 dies a Mart.  Per a aconseguir-ho, el projecte proposa un sistema circular, amb la generació de material comestible a partir de plantes i microalgues, la revitalització de l’atmosfera per fer-la respirable, la recuperació d’aigua potable, i el reciclatge dels residus generats per la tripulació i pel creixement de les plantes.  En els últims deu anys, des de la inauguració de la Planta Pilot MELISSA a la UAB, s'ha arribat a resultats d’èxit en la construcció dels compartiments que configuren la planta. S'ha aconseguit mantenir en funcionament tres dels sis compartiments necessaris per completar el cicle de vida sense aportació exterior en un període llarg de temps: un bioreactor de nitrificació, un fotobioreactor de microalgues i un compartiment aïllat amb una "tripulació" mostra de tres rates.  Per iniciar la nova fase del projecte, els compartiments han estat millorats especialment pel que fa a l'esterilitat i a evitar la contaminació externa. La instal·lació s'ha fet més resistent contra potencials elements contaminadors amb millores tecnològiques i amb un canvi en les característiques del sostre de la planta. A més, s'ha millorat l’eficiència del sistema d'il·luminació de les microalgues, ara basat en fonts LED.  Els científics confien que en quatre o cinc anys es podrà ampliar la prova i introduir en el sistema 40 rates, el que equival a una persona en consum d'oxigen. Si el sistema funciona, en el termini de com a molt una dècada es podria obtenir la tecnologia suficient per desenvolupar un espai on els humans puguin viure de forma autosuficient, obrint la porta a viatges de llarga durada a través de l'espai.

Summary: La UAB prova en rates un sistema per autoabastir la tripulació d'una missió espacial de llarga durada


La CEOE ha revisat a la baixa les seves previsions per a l'economia espanyola i pronostica un creixement del PIB de l'1,5% aquest any i de l'1,4% el vinent. La patronal espanyola adverteix d'un "menor dinamisme" i un "procés de desacceleració", i veu menys inversió en béns d'equip per "la incertesa existent, sobretot procedent de l'àmbit intern". Pel que fa al consum privat, la CEOE diu que creixerà un 1%, "les taxes més baixes des que es va iniciar el període de recuperació". La patronal també critica "l'augment acumulat dels costos laborals", que diu que impactarà en "alguns col·lectius i sectors intensius en mà d'obra", i afirma que tot i que es seguirà creant feina, es farà "en taxes menys positives que en anys anteriors". D'altra banda, la CEOE considera que el govern de coalició entre el PSOE i Unidas Podemos té un "menor compromís" amb la consolidació fiscal, i pronostica que, en un escenari de "pèrdua de dinamisme econòmic" això dispari el dèficit per sobre del 2%.

Summary: La CEOE revisa a la baixa fins a l'1,5% la previsió del PIB espanyol per aquest any per la "incertesa" interna


La iniciativa permet al visitant conèixer més de 750 explotacions agrícoles, restaurants i allotjaments rurals del país ACN Barcelona.-La segona edició del Benvinguts a Pagès comptarà amb la participació de més de 750 masies, allotjaments, restaurants i programes d'activitats, que entre el 3 i el 5 de juny obriran les seves portes perquè els visitants puguin conèixer i tastar els productes de proximitat cultivats, criats i pescats a Catalunya. El conseller d’Empresa i Coneixement, Jordi Baiget, i la consellera d’Agricultura, Ramaderia, Pesca i Alimentació, Meritxell Serret, han participat aquest dijous al migdia en la presentació de la iniciativa, que han coincidit en preveure que serà un "èxit", ja que els visitants podran triar entre una oferta que ha crescut en un 60% en relació amb la primera edició. El programa Benvinguts a Pagès ofereix visites gratuïtes i guiades a 250 explotacions agràries d'arreu de Catalunya, que poden incloure el tast i la compra dels productes del camp i de la costa del país, i que es poden complementar altres activitats, allotjaments i restaurants. Durant la inauguració, Serret ha destacat que "el país aposta per aquesta iniciativa" que té per objectiu "acostar als ciutadans als productes que es fan al país i a les persones que hi ha darrere, així com als cuiners que després els transformen". Per la seva banda, el conseller Baiget ha apuntat que "la cuina necessita uns productes i aquests productes es fan al territori. Benvinguts a Pagès representa la descoberta d'aquest territori per part de molts ciutadans". A través del web www.benvingutsapages.cat es pot consultar la informació, horaris, localització i  coordenades de totes les cases de pagès que oferiran visites gratuïtes. Hi ha oferta arreu del territori català  i hi participen explotacions tan diferents com cellers, molins d’oli, cultius de plantes aromàtiques, hortes, fruiters, cervesers artesanals, granges de vedells, conills o gallines, famílies dedicades a la pastura, apicultors, formatgeries i pescadors, entre d'altres. El portal web reuneix tots els establiments turístics i restaurants que s’han afegit a la iniciativa Benvinguts a Pagès. Cada un dels allotjaments tindrà una oferta especial (que inclou alguna activitat, tast de productes o obsequi), mentre que els restaurants oferiran el menú per a l'ocasió, que cada establiment adaptarà segons la seva ubicació i estil de cuina, però que tindrà com a denominador comú "una gastronomia amb productes de qualitat, de proximitat i de temporada", segons els promotors. Els participants podran completar el cap de setmana amb activitats com la visita a un centre de reproducció de tortugues, fires gastronòmiques, un concurs de pesca, tallers de cuina, passejades, l'observació d’aus, festivals de música i gastronomia, ponències, la navegació a bord d’un llaüt i contes a l’aire lliure, entre d'altres. Algunes d’aquestes activitats són gratuïtes i altres de pagament i es poden consultar al mateix portal www.benvingutsapages.cat.

Summary: La segona edició del Benvinguts a Pagès se celebrarà entre el 3 i el 5 de juny i amplia la seva oferta en un 60%


Els ocupants del local fan una crida per concentrar-se a la Plaça Revolució ACN Barcelona.-Els Mossos d'Esquadra han iniciat aquest dilluns al matí a primera hora el desallotjament del Banc Expropiat de Gràcia, okupat des del 2011. Segons han informat fonts policials, el desallotjament respon a una ordre judicial que va emetre un jutge i que s'ha executat avui i s'està produint sense incidents. Per la seva banda, part dels actuals ocupants de l'espai, que anteriorment havia estat una oficina bancària –primer de Caixa Tarragona i després de Catalunya Caixa-, es troben a l'interior del local intentant evitar el desallotjament.  A més, a través del seu compte de Twitter, denuncien que els agents els han passat el subministrament elèctric. Paral·lelament, han fet una crida per participar a una concentració de suport a la Plaça de la Revolució, situada a la Vila de Gràcia.  A mig matí, el desallotjament encara seguia el seu curs, i segons els Mossos d'Esquadra no s'han produït incidents ni detencions. D'altra banda, nombroses persones han fet una concentració a les immediacions del local com a mostra de suport als desallotjats i que ha acabat derivant en una manifestació pels carrers propers del barri. A les vuit del vespre, s'ha convocat una altra protesta a la Plaça de la Revolució.  Els agents dels Mossos d'Esquadra han tallat els accessos propers al Banc Expropiat i han impedit al pas a Travessera de Gràcia, des de Gran de Gràcia fins al Carrer Torrijos, i també al carrer Puigmartí, des del carrer Fraternitat fins al carrer Mare de Déu Dels Desemparats, de manera que els veïns han vist dificultat l'accés als seus habitatges i al Mercat de l'Abaceria Central de Gràcia. El local va ser okupat a la tardor del 2011 i un any i mig després el seu propietari, Catalunya Caixa, va interposar una demanda civil per recuperar aquest espai. A l'estiu del 2013 es va retirar provisionalment del procés judicial fins que el va reprendre i el judici es va celebrar el 2 de juliol del 2014. El jutge va sentenciar que l'edifici s'havia de desallotjar el novembre del mateix any, però el llançament es va anar ajornant. Finalment, al juny de l'any passat, el govern de Xavier Trias va pagar el lloguer de tot l'any 2015 just abans de donar pas al govern de l'actual alcaldessa, Ada Colau. Els responsables del Banc Expropiat van acusar la regidora del districte, Maite Fandos, de creure "comprar la pau social" amb aquest gest. El lloguer es va abonar al nou propietari del local, que el va comprar a Catalunya Caixa i va assumir la demanda que havia iniciat l'entitat.

Summary: Els Mossos d'Esquadra inicien el desallotjament del Banc Expropiat de Gràcia


El president del grup municipal de CiU de Cerdanyola del Vallès, Josep Grau, no preveu afegir-se a una moció de censura contra el govern de l'alcalde Carles Escolà. Els tres regidors de CiU es quedaran a l'oposició per ser "crítics" , "constructius" i "defensar el seu programa". CiU, però, ha carregat contra els dos partits del govern - Compromís i ERC- i els ha acusat d'actuar amb falta de transparència i deslleialtat. L'alcalde de Cerdanyola va expulsar CiU del govern aquest divendres després que els convergents votessin diferent en dos punts del ple municipal. CiU, en canvi, titlla l'alcalde "d'intransigent" i assegura que va ser impossible arribar a un consens abans de la sessió.  El portaveu Josep Grau ha assegurat que Compromís i ERC van ser informats abans del ple de la intenció de vot de CiU en la moció referent a la destitució d'una treballadora i en el punt que feia referència al tanatori. "Vam intentar consensuar i buscar una solució valida per tots, però ells (govern) van decidir tirar endavant", ha assenyalat el regidor de CiU. Segons han explicat en una roda de premsa celebrada aquest dilluns, els tres regidors van abstenir-se en la moció de la destitució de la cap de cultura perquè "vam considerar que havíem d'escoltar els treballadors i fer autocrítica de com es va procedir a la destitució". La moció havia estat presentada per la junta de treballadors i pels comitès de CCOO i UGT. "Se'ns exigia votar contra la moció sota l'amenaça de ser expulsats del govern si no ho fèiem", ha dit Josep Grau.   CiU, d'altra banda, ha explicat que va decidir deixar sobre la taula el punt relacionat amb la construcció d'un tanatori amb crematori per "les informacions del concessionari que no coincidien amb el que ens havien fet arribar els nostres socis. L'empresa adjudicatària de la concessió ens diu que en tot moment han estat disposats a solucionar el conflicte i a renunciar al crematori; també diu que estan disposats a estudiar qualsevol proposta, fins i tot tornar a licitar només amb el tanatori". Han afegit que l'empresa els va informar que l'objectiu real del govern era municipalitzar el servei funerari, un punt que segons CiU "no ha estat mai pactat ni acordat en el pacte de govern".  Els tres regidors expulsats asseguren que l'objectiu de Compromís i ERC sempre ha estat governar sense CiU. En aquest sentit, afirmen que mai ha estat possible trobar el consens amb la resta de govern i lamenten l'actitud "intransigent" de l'alcalde. Segons han explicat, Carles Escolà els brindava frases com "jo sóc l'alcalde i això es fa així" o "jo sóc l'alcalde i si no us fa així us destitueixo". D'altra banda, també han explicat que Compromís i ERC han deixat perdre inversions dels fons FEDER per "qüestions partidistes".  Després de l'expulsió, Compromís i ERC governen en minoria amb 9 regidors. Malgrat que la moció de censura seria possible, el grup municipal de CiU ja ha dit que això no està en el seu full de ruta.

Summary: CiU de Cerdanyola no preveu afegir-se a una moció de censura però acusa l'alcalde d'intransigent


La presidenta del Parlament, Carme Forcadell, ha lamentat la "irreparable, prematura, injusta i tràgica" mort de la militant del PSC i exministra de Defensa Carme Chacón i ha destacat el seu paper en la lluita pels drets de les dones. Forcadell ha fet aquestes declaracions després d'haver signat al llibre de condol que el partit ha habilitat a la seu del carrer Nicaragua. "La recordarem com una de les primeres dones que va accedir a llocs importants i de poder a l'Estat", ha declarat. La presidenta ha afegit que va ser la primera dona ministra de Defensa i que va estar "a prop" de ser candidata a presidenta de l'Estat, cosa que ha dit que li han d'agrair totes les dones.

Summary: Forcadell lamenta la "injusta" mort de Chacón i destaca el seu paper en la lluita pels drets de les dones


Unes 300 persones s'han desplaçat fins a la Guàrdia Civil de Vic aquest dilluns a la nit com a protesta pels independentistes arrestats aquest matí. Els Mossos, que hi ha desplaçat una vintena d'agents, han fet un cordó per impedir-ne el pas. A més, s'ha optat per restringir els accessos en cotxe a la zona. La protesta, que s'ha realitzat després de la concentració a la plaça Major, s'ha perllongat durant mitja hora amb alguns moments de tensió però sense incidents. Els assistents han clamat per la llibertat dels arrestats, però també contra els agents de la policia catalana per barrar-ne el pas. Finalment, representants dels CDR han decidit desconvocar la manifestació, fet que no ha agradat a una part dels assistents. La majoria han optat per marxar entre crits de "botiflers".

Summary: Unes 300 persones es manifesten a les portes de la Guàrdia Civil de Vic


La Plataforma convoca una altra assemblea diumenge per votar quina via jurídica prenen ACN Cambrils.-Els afectats per la fallida de la secció de crèdit de la Cooperativa de Cambrils han celebrat aquest diumenge la primera reunió per estudiar el cas. La Plataforma d’Afectats per la Cooperativa Agrícola de Cambrils havia convocat la trobada en una sala del Casal de la Gent Gran del municipi, que s’ha quedat petita per acollir els clients que tenen els comptes bloquejats des del 22 de desembre. Per això, s’han hagut de celebrar dos torns de reunions en les quals hi han participat més de 500 persones afectades. Ara, els afectats han de decidir si volen formar part de la Plataforma per actuar de forma conjunta i, diumenge vinent, els afiliats es reuniran en assemblea per votar quina via jurídica prenen. El portaveu de l’entitat, Francesc Siuraneta, ha explicat que es parlaran de “què més podem fer a banda d’anar a tribunals, com ens finançarem per anar a veure el jutge o quines accions d’àmbit polític podem fer perquè la cooperativa pugui disposar del crèdit necessari –uns 9 milions d’euros- per retornar els diners als clients”. Es calcula que hi ha uns 32,5 milions d’euros d’estalvis d’uns 1.500 clients en total bloquejats, provinents tant de dipòsits fixos o a termini i de comptes corrents o llibretes. A més, també hi ha pagesos que estan pendents de cobrar la collita per part de la Cooperativa Agrícola de Cambrils. Per desbloquejar els 32 milions d’euros, la Federació de Cooperatives Agrícoles de Catalunya (FCAC) ha acordat amb la Cooperativa Agrícola de Cambrils un crèdit de 10 milions d’euros. “Compten que ja han signat i ja en poden disposar”, ha detallat sobre aquest crèdit Siuraneta. A més, “compten amb tot el paquet d’hipoteques i crèdits que clients de la secció de crèdit tenen formalitzats per valor d’uns 22 milions d’euros”, ha detallat el portaveu, que ha explicat que la suma que falta per desbloquejar els diners són uns 9 milions d’euros. Sobre la possibilitat que la Cooperativa Agrícola de Cambrils hagués alterat els comptes, Siuraneta ha explicat que, de moment, l’entitat no té cap “indici de criminalitat” ni té constància que algú “hagi comès algun tipus d’irregularitat penal”. En tot cas, ha explicat que si n’hi hagués, “col·lectivament prendrem les mesures que corresponguin”. De totes maneres, el portaveu de la Plataforma ha explicat que l’entitat no disposa encara de la comptabilitat de la Cooperativa. En la mateixa línia, Siuraneta ha explicat que l’entitat investigarà el paper del BBVA entre el 21 i el 23 de desembre, banc de tràmit amb el qual la secció de crèdit ja havia començat el seu procés d’integració, perquè tot indica que va continuar traspassant diners tot i saber que s’havia fet el preconcurs de creditors. Segons ha detallat Siuraneta, la Cooperativa treballa ara a buscar viabilitat en fase de preconcurs. “Tenen fe amb la viabilitat de la cooperativa”, ha explicat el portaveu de la Plataforma, que es va reunir amb representants. A més, ha desvelat que aquesta sortida es podria fer sense quitances, és a dir, “sense que hi hagi un esforç per part dels afectats”. En aquest cas, els socis de la secció de crèdit no perdrien diners. Una altra de les opcions que la Cooperativa hauria posat sobre la taula seria un sistema tipus bons amb els diners dels clients, “de manera que el deute passi a ser una mena de crèdit per la cooperativa”. D’altra banda, Siuraneta, que ha remarcat que en cap cas van en contra de la Cooperativa, ha explicat que l’entitat té la voluntat d’ajudar perquè la cooperativa es refinanci i que pugui “tancar la secció de crèdit amb ordre” i amb “el retorn de tots els estalvis de les persones i el pagament de les collites que els socis tenen pendents de cobrament”. Tot plegat, amb la constitució de la Plataforma, amb la que confien tenir més força per recuperar els diners bloquejats i també abaratir els costos de les accions jurídiques que es puguin prendre.

Summary: Més de 500 afectats de la Cooperativa de Cambrils es reuneixen per plantejar solucions per desbloquejar els seus diners


Tres persones han resultat intoxicades per monòxid de carboni en un habitatge de Can Claramunt, a Piera (Anoia), per una mala combustió d'una estufa de fusta detectada després pels Bombers. El Servei d'Emergències Mèdiques (SEM) les ha traslladat a l'Hospital Moisès Broggi, a Sant Joan Despí, en estat lleu.

Summary: Tres persones intoxicades a Piera per una mala combustió d'una estufa de fusta


Els equips de sensibilització de joves en espais d'oci nocturn de Tarragona han detectat un canvi d'hàbits del jovent de la ciutat arran de la pandèmia de la covid-19. Segons han explicat aquest dimecres, després d'haver fet diferents sortides per contactar amb els joves han vist que les trobades són menys nombroses i que han reduït lleugerament el consum d'alcohol. També són força cursos a l'hora de mantenir la distància entre ells, però en canvi es relaxen en l'ús de la mascareta. A més, les trobades ja no es fan tant al centre de la ciutat i s'han dispersat a nous espais. Des de l'Ajuntament de Tarragona s'impulsaran noves sortides per sensibilitzar en termes de seguretat en l'oci nocturn i de prevenció de la covid-19.

Summary: Els equips de sensibilització detecten un canvi d'hàbits en l'oci nocturn dels joves de Tarragona arran de la pandèmia


Els 651 delegats de l'11è Congrés de CCOO han elegit pels pròxims quatre anys a Javier Pacheco nou secretari general del primer sindicat del país amb 556 vots a favor, el 91,48% dels delegats, 51 vots en blanc i 1 vot nul. Prèviament a la votació del secretari, els delegats han votat el Pla d'Acció que estableix l conjunt de propostes polítiques i de treball per als propers quatre anys del conjunt de les organitzacions confederades a la Comissió Obrera Nacional de Catalunya (CONC). El Pla d'Acció ha estat aprovat per 546 vots a favor, el 97,3%, 12 abstencions i 3 en contra. Pacheco s'ha mostrat satisfet amb el resultat obtingut i les seves primeres paraules als mitjans de comunicació han estat per ratificar-se en el compromís d'abandonar l'estratègia basada en la resistència que ha marcat el sindicat en aquests anys de crisi i passar a ''l'ofensiva''. Pacheco també ha manifestat que el seu lideratge mantindrà la continuïtat amb el dret a decidir i es desplegarà a partir de l'actualització que suposa la resolució que s'aprovarà aquest dijous i que rebutja la judicialització del conflicte i defensa la necessitat d'un referèndum amb totes les garanties jurídiques.  El nou secretari general de CCOO, nascut el 1970, és el primer líder de CCOO de Catalunya que encapçala el sindicat sense haver començat la seva militància en el sindicat des de la clandestinitat de la dictadura franquista.   Pacheco ha destacat la renovació de la Comissió Executiva que serà elegida aquest dijous pel Consell Nacional i que suposarà la renovació en més de la meitat dels seus membres i que per primera vegada tindrà més dones que homes, 5 dones contra 3 homes, més el secretari general. Una executiva que serà molt més jove i amb més dones, ha subratllat el líder de CCOO.  El congrés finalitza aquest dijous amb la celebració per primer cop del nou Consell Nacional del sindicat que elegirà la nova Comissió Executiva.  Després d'aquesta reunió del Consell Nacional, els delegats debatran els documents per al congrés de CCOOO d'Espanya i sobre el migdia es defensaran i es votaran les resolucions 'CCOO de Catalunya, sindicat feminista', 'CCOO de Catalunya lluita pel treball digne i contra la precarietat' i 'Un compromís amb el país i la gent treballadora', aquesta última actualització de la resolució política de fa quatre anys que defensa el dret a decidir.  El nou secretari general, Javier Pacheco, s'adreçarà per primera vegada al militants de CCOO en l'acte de cloenda del Congrés aquest dijous al migdia.

Summary: ACTUALIZACIÓ:Javier Pacheco, nou secretari general de CCOO per 556 vots a favor, 51 en blanc i 1 nul


El jutge d'instrucció número 29 de Barcelona ha absolt l'exsecretari general de CDC Oriol Pujol d'un delicte lleu d'amenaces a la líder de C's a Barcelona, Carina Mejías. En la seva sentència, el jutge creu que no està prou acreditat que l'SMS enviat per Pujol a Mejías contingués "expressions realment amenaçadores o intimidatòries", tot i considerar que l'enviament del missatge "va ser una acció desafortunada" i que la seva recepció "va poder incomodar la denunciant". Pujol va enviar l'SMS "Sabia que eres una persona recargolada. Això et donarà mal viure. Cuida't" a Mejías l'endemà que la líder de C's a Barcelona demanés una comissió d'investigació de Barcelona Regional, el passat mes de juliol. Pel jutge, no es pot considerar que hi hagi hagut un delicte lleu d'amenaces perquè hi falta "l'anunci del mal", que és "l'element nuclear" d'aquest tipus de delicte. "En el cas examinat no s'aprecia que el missatge enviat pel denunciat contingui aquest anunci", assegura en la sentència.    Així, considera que la primera part del missatge ("sabia que eres una persona recargolada") és una "opinió" que "no pot considerar-se una injúria ni un insult". I pel que fa a la segona ("això et donarà mal viure"), creu que la interpretació que pugui incloure l'anunci del mal "no sembla la més encertada", ja que "el pronom "això" que encapçala aquesta segona frase sembla referir-se al contingut de la frase anterior". Així, "no pot descartar-se que el denunciant simplement estigués dient-li a la denunciant que aquesta personalitat recargolada és la que li donarà "mal viure"". El jutge conclou que, en qualsevol cas, "no s'estaria anunciant un mal concret i determinat".   A més, el jutge veu "irrellevant" el "cuida't" final del missatge, ja que "es tracta d'una expressió sense cap connotació explícita negativa" i "no es pot equiparar amb altres expressions més ambigües" com ara 'vigila' o 'vés amb compte'.   Davant d'això, el titular del jutjat d'instrucció 29 de Barcelona conclou que no es pot considerar que el missatge contingués "expressions realment amenaçadores o intimidatòries", ni tampoc que "el denunciat l'hagués enviat amb la intenció de pertorbar la tranquil·litat o assossec de la denunciant".    Tot i això, sí considera que l'enviament de l'SMS va ser "una acció desafortunada", sobretot "tenint en compte que el va remetre al telèfon personal de la denunciant i just l'endemà que aquesta demanés la creació d'una comissió d'investigació que podria afectar persones vinculades al denunciat". I també creu "evident" que la recepció del missatge "va poder incomodar" Mejías.   Tot i l'absolució, el jutge declara d'ofici les costes del judici, perquè creu que no ha quedat acreditat que la líder de C's a Barcelona hagi actuat de mala fe. La sentència es pot recórrer.

Summary: El jutge absol Oriol Pujol del delicte d'amenaces a Carina Mejías amb un SMS


La portaveu de Cs al Parlament, Lorena Roldán, ha rebutjat la proposta del PPC de presentar una moció de censura contra el president de la Generalitat, Quim Torra. "La injusta llei electoral fa impossible aquesta suma", argumenta Roldán a través del eu compte de Twitter. Segons Roldán, el que sí poden fer Cs, populars i socialistes és protegir la "llibertat i els dret de tots els catalans" amb la proposta del líder de Cs. Rivera ha posat aquest dilluns sobre la taula una abstenció de Cs i PP a la investidura de Sánchez si el líder del PSOE compleix tres condicions: cedir Navarra, aplicar el 155 a Catalunya si no s'acata la sentència del procés i no augmentar impostos.

Summary: Cs rebutja la moció de censura a Torra que proposa el PPC perquè "la llei electoral fa impossible la suma"


Agustí Colom considera que es perd una oportunitat per afrontar "de forma decidida" el fenomen dels habitatges d'ús turístic  ACN Barcelona.-L'Ajuntament de Barcelona presentarà al·legacions al reglament de turisme de la Generalitat, que emana de la llei de turisme. "Perdem una oportunitat per afrontar de manera decidida el fenomen dels habitatges d'ús turístic", ha assegurat el regidor d'Empresa i Turisme, Agustí Colom. Ha considerat que, per fer-ho, cal canviar el "plantejament" de la normativa i s'ha queixat que retira atribucions als ajuntaments. Especialment, al de Barcelona. Colom ha explicat que el reglament no els dóna espai per a la "potestat normativa", cosa que impedeix "singularitzar" la realitat de cada municipi. Colom ha destacat que la manca de regulació dels habitatges d'ús turístic provoca "serioses afectacions" a la convivència i a la competència deslleial. A més, considera que deixa la porta oberta a una "manca de prestacions que no afavoreixen al turisme de qualitat", com pot ser en qüestions de neteja o seguretat.  El regidor de Turisme ha valorat elements de la normativa com el de la "reiteració", del qual ha criticat que permeti el lloguer d'un establiment d'ús turístic durant un dia sense que es vegi afectat pel reglament. "Genera un problema seriós de control", ha apuntat. L'Ajuntament entén que és una "activitat econòmica" i que s'hauria d'eliminar aquest element de reiteració.  Les discrepàncies de Colom s'han centrat sobretot en la retirada d'atribucions als ajuntaments, fet que no permet "singularitzar" a cada municipi amb les seves circumstàncies concretes. "No és la mateixa la realitat de Barcelona que la d'un poble de muntanya o les ciutats del seu voltant", ha remarcat, i ha afegit que la "capacitat normativa" per a cada ajuntament permetria "modular" la llei a cada municipi. També, ha criticat que en el reglament s'hagi modificat el règim de concessió: "elimina la necessitat que sigui l'ajuntament qui doni llicències i l'inclou dins el règim de comunicat administratiu". "Caldria modificar la llei", ha subratllat.  Colom s'ha queixat que el reglament no reconegui la carta municipal de l'Ajuntament de Barcelona, que li atorga més potestat que la resta de consistoris. S'hi ha referit en relació a la normativa de les habitacions de lloguer, anomenades 'bed & breakfast, perquè no permet als ajuntaments intervenir en la seva regulació. "Es produeix una paradoxa que és que el reglament fixa unes condicions i l'única potestat que dóna als ajuntaments és permetre o no permetre els 'bed & breakfasts'". El regidor ha exigit una millora en els diversos establiments d'ús turístic però sobretot en aquests darrers, perquè són els que estan "menys regulats".  Finalment, Colom també ha assenyalat que al reglament hi ha una "certa confusió" en la regulació als 'establiments d'allotjament turístic' i els 'allotjaments turístics'. "Alguns requeriments sembla que serien diferents en cada cas", ha exposat Colom, qui ha remarcat que "els establiments que s'intercanvien a través d'activitat econòmica haurien de tenir les mateixes consideracions en termes generals que la resta d'establiments, perquè d'això en depèn la qualitat de prestació als turistes".


El Sindicat de Comandaments de Mossos d'Esquadra (Sicme) ha titllat de "patètic" que el ministre de Justícia del govern espanyol, Rafael Catalá, vulgui "utilitzar políticament" el cos policial. L'entitat surt així al pas de les declaracions del ministre, que aquest divendres ha advertit que l'ordre del cap dels Mossos, Josep Lluís Trapero, segons la qual ell centralitzarà les possibles investigacions per delictes de sedició –seguint les directrius marcades per al cos policial per la Fiscalia General de l'Estat- no pot suposar "cap filtre o limitació" a aquestes perquisicions. Sicme ha recomant al ministre Catalá que estigui "tranquil" perquè el cos de Mossos d'Esquadra és "professional" i sap quines són les seves obligacions. "No necessitem ni la tutela ni els consells de cap ministre", ha afirmat el sindicat a través d'un comunicat.

Summary: El sindicat de comandaments dels Mossos considera "patètic" que Catalá vulgui utilitzar "políticament" el cos policial


Endesa ha finalitzat recentment els treballs de reforma tecnològica de part de la xarxa elèctrica de baixa tensió al municipi de Linyola (Pla d'Urgell), amb l'objectiu d'incrementar la seguretat de les infraestructures i, sobretot, de millorar la qualitat i la continuïtat del servei als veïns i comerciants. L'actuació, amb un pressupost de 18.000 euros, ha consistit en la substitució de dues línies aèries convencionals de baixa tensió per dos nous trams de cable trenat d'un total de 1.050 metres. Aquest tipus de cablejat representa una reducció important de les mides i l'amplitud física de la línia, ja que les tres fases es mantenen unides, però aïllades, tot evitant contactes no desitjats per culpa del vent o d'altres agressions externes. Segons la companyia, aquest nou disseny és més robust i resistent als fenòmens meteorològics adversos, alhora que es guanya en seguretat i queda molt més integrat en l'entorn natural. Així mateix, el nou cablejat té una secció més gran, la qual cosa permet repartir millor les càrregues, garantir un subministrament més estable, absorbir eventuals puntes de consum, donar resposta al creixement vegetatiu i atendre possibles nous clients que hi pugui haver. Els treballs formen part del pla de substitució de xarxes convencionals de baixa tensió al pla de Lleida que porta a terme Endesa i tenen l'objectiu de dotar la infraestructura de distribució elèctrica dels darrers avenços i millores tecnològiques per guanyar en seguretat i fiabilitat i, a la vegada, millorar el servei als clients.

Summary: Endesa reforma part de la xarxa elèctrica de baixa tensió de Linyola per incrementar la seguretat i millorar el servei


Hi ha 2.355 persones a la UCI i s’han curat 3.355 afectats  ACN Madrid .-L’Estat espanyol ja acumula 33.089 casos confirmats de coronavirus i 2.182 morts per la malaltia. La xifra suposa un increment de 4.517 nous casos en les últimes 24 hores i 462 morts més. Segons l’últim balanç del Ministeri de Sanitat, 2.355 persones es troben a les Unitats de Cures Intensives  (570 més que fa 24 hores) i se n’han curat, 3.355, 780 més que aquest diumenge. La comunitat de Madrid continua concentrant el major nombre d’afectats, amb 10.575 i 1.263 morts; seguit de Catalunya, amb 5.925 casos i 245 morts per la covid-19.  Més de 33.000 casos confirmats i 2.182 morts per coronavirus. Aquest és l’últim balanç d’afectats per la malaltia a tot l’Estat espanyol. En només 24 hores, hi ha hagut 4.517 nous casos i 462 noves víctimes. A hores d’ara, hi ha 2.355 persones ingressades a les UCI dels diferents centres hospitalaris i hi ha hagut 3.355 altes, 780 més que aquest diumenge.  La Comunitat de Madrid continua concentrant més d’una tercera part dels casos, amb 10.575. A més, hi ha hagut 1.263 dels 2.182 morts, més de la meitat dels que s’han produït a tot Espanya. Pel que fa als ingressats a les UCI, la comunitat hi té 942 persones i s’han curat més de 2.000 persones, concretament 2.063.  Catalunya és la segona comunitat en nombre de casos amb 5.925 i 245 morts. A les UCI hi ha 551 persones ingressades i se n’han donat d’alta 644. El País Basc registra 2.421 casos aquest dilluns, amb 120 morts, 92 ingressats a les UCI i 283 curats.

Summary: 4.517 nous casos de coronavirus a tot l’estat espanyol i 462 morts més, que eleven la xifra de víctimes a 2.182


Un total de 10.398 gossos han passat per l'espai que l'Ajuntament de Barcelona els ha reservat aquest estiu a la platja de Llevant com a prova pilot des que es va posar en marxa el 19 de juliol. Després de sis setmanes de funcionament, el gerent de Medi Ambient i Serveis Urbans, Jordi Ribas, ha assegurat que no han registrat "cap incident remarcable" i que les valoracions són "altament positives". L'Ajuntament té previst reunir-se a partir del 25 de setembre, quan la platja per a gossos tancarà, amb tècnics, veïns i Guàrdia Urbana per avaluar-ne el funcionament i acceptació. Serà aleshores quan el consistori decidirà si dóna continuïtat a aquesta iniciativa l'any que ve, tot i que Ribas ha apuntat que quan les valoracions són positives, "no seria massa versemblant que després es tanqués". La platja per a gossos té en total un cost de prop de 50.000 euros, amb què s'han cobert les instal·lacions –principalment canonades d'aigua i tancat-, la neteja específica i els tècnics i informadors mediambientals. Pels 1.250 metres quadrats d'aquest espai de la platja de Llevant van passar 3.468 gossos en les dues últimes setmanes de juliol. A l'agost, segons dades tancades el diumenge 28, han utilitzat la zona 6.930 gossos. De mitjana diària, per tant, 253 cans s'han banyat en aquesta platja, tot i que és als caps de setmana quan registra major afluència, segons ha explicat Ribas en el balanç ofert aquest dimecres sobre el funcionament del projecte.  El gerent de Medi Ambient ha afirmat que els problemes que han hagut de resoldre de la platja per a gossos van ser, precisament, previs a la posada en funcionament. Trobar l'espai adient o decidir el tipus de tanca per separar-la de la resta de la platja, per exemple, van ser alguns dels maldecaps. Un cop realitzada la inversió, Ribas ha insistit que no han registrat "incidències remarcable, el contrari". Ni de convivència amb els banyistes de la resta de la platja de Llevant ni amb els veïns, que al principi es van mostrar "recelosos" per com funcionaria l'espai, ha recordat. I els usuaris, ha subratllat, n'estan "contents".  De tota manera, els usuaris solen assenyalar que la zona es queda petita i demanen que s'ampliï de cara a l'any que ve. El gerent de Medi Ambient no ha entrat a valorar aquesta possibilitat en espera que es confirmi la continuïtat del projecte. Sobre la cua que es va produir el primer cap de setmana de funcionament, Ribas l'ha atribuïda a les expectatives creades per la novetat i ha ressaltat que va ser "puntual". La platja té, per raons de seguretat, un aforament limitat a un centenar de gossos i s'ha d'anar buidant perquè n'hi puguin entrar més.  Ribas ha explicat que les anàlisis clíniques de l'aigua estan tenint els resultats previstos i que no han hagut de reforçar el sistema de neteja. La platja es neteja contínuament de forma manual matí i tarda. També es té cura de l'accés, de les passeres de fusta, de l'espigó i de l'accés superior i es remulla la zona d'esbarjo. A la nit, es fa un treball mecànic amb el tractor que neteja les platges  a una profunditat d'uns deu centímetres per airejar més la sorra. Tres dies per setmana, a primera hora, passa una fresadora amb tractor que profunditza uns 30 centímetres. Hi ha un operari de neteja adscrit a l'espai per al manteniment de l'àmbit de la platja i de la zona d'accés i aparcament.  La zona disposa de dos informadors mediambientals en dedicació exclusiva que informen els usuaris, reparteixen bosses per recollir els excrements i fan tasques de seguiment Les persones que no porten els animals identificats no poden accedir a l'espai. Si un banyista no respecta les normes, els informadors avisen el Centre de Coordinació de Platges i, en cas necessari, la Guàrdia Urbana.  Preguntat per la presència de rates a l'espigó de la platja, Ribas ha afirmat que no els consta que en aquest punt hi hagi una concentració de rosegadors i ha puntualitzat que a Barcelona "hi ha rates a tot arreu". El gerent de Medi Ambient ha assegurat que, en tot cas, la presència de rates a l'espigó no té "cap relació" amb la platja per a gossos.

Summary: Uns 10.400 gossos passen per la platja de Llevant de Barcelona després de sis setmanes de funcionament de la prova pilot


L'expresident de la Generalitat Carles Puigdemont ha reclamant aquest diumenge que els actes amb motiu de la Diada mostrin "la veu del poble cívicament alçat contra la injustícia i la repressió". En el marc de l'acte organitzat per l'ANC de Brussel·les per celebrar la Diada, Puigdemont ha reivindicat la "unitat del poble" com a "molt més sòlida" que la "unitat merament política" i ha remarcat que a Catalunya el "poble està unit a la democràcia i les llibertats". A més, l'expresident ha demanat que els actes de la Diada reivindiquin la independència per "fer possible un país que es decideixi entre tots i sense cap exclusió" i ha qualificat l'Estat "d'intolerant" i "d'al·lèrgic a la dissidència". Malgrat "totes les dificultats i amargors de la repressió", Puigdemont ha fet una crida a "manifestar-se" i "alçar la veu" i ha avisat que els líders independentistes a l'exterior "no callaran mai". "S'hauran d'esforçar per fer-nos callar", ha advertit Puigdemont, que ha subratllat que no "defalliran mai" i que parlaran com a "homes lliures" mentre "tinguin veu". En referència a l'Estat, l'expresident ha assegurat que "d'on només ha vingut repressió no es pot esperar una altra cosa" i que dins de l'Estat és "impossible desplegar totes les competències". "A aquells que diuen que pertànyer a l'Estat espanyol està exempt de dolor, que ens ho preguntin a nosaltres o a les famílies dels presos", ha afirmat Puigdemont. L'acte, que s'ha celebrat a l'esplanada de l'Atomium, l'icònic monument de Brussel·les, ha concentrat prop d'un centenar de persones. També hi han assistit els exconsellers Lluís Puig, Toni Comín i Meritxell Serret, actualment també delegada del Govern davant la Unió Europea.   Actes a Europa, els EUA i Mèxic L'acte a Brussel·les amb motiu de la Diada no ha estat l'únic que s'ha celebrat a l'exterior. A  la ciutat alemanya d'Stuttgart s'ha organitzat la segona edició del KulKatFest, mentre que a Niça s'ha convocat una concentració. A Ciutat de Mèxic també s'han fet actes, de la mateixa manera que també se n'han fet a diferents ciutats dels Estats Unitats, entre les quals hi ha Washington, Nova York, Chicago o Los Angeles.  Aquests, però, no han estat els primers actes amb motiu de la Diada organitzats per l'ANC a l'exterior. El dissabte ja va haver concentracions a París, Àmsterdam i Dublín. L'11 de setembre l'ANC ha convocat una concentració davant la residència del primer ministre Britànic, a 10 Downing Street.

Summary: Puigdemont reclama que els actes de la Diada mostrin "la veu del poble cívicament alçat" contra la "repressió"


El Tribunal Suprem ha confirmat la condemna a quinze anys de presó per a Mohamed T., el veí de Mataró que el 4 d'abril del 2014 va matar i va fer desaparèixer el cos de Piedad Moya, de qui s'acabava de separar. Quatre anys després, el cadàver encara no ha aparegut i l'home va recórrer a la condemna imposada per l'Audiència de Barcelona, primer, i després al Tribunal Superior de Justícia. Ara és el Suprem qui referma les decisions anteriors argumentant que hi ha indicis "aclaparadors" de la seva culpabilitat i que no cal que hagi aparegut el cos per condemnar-lo, tal com sostenia la defensa.  "En el nostre ordenament jurídic no és imprescindible per a la condemna per un delicte d'homicidi que hagi aparegut el cadàver", apunta la sentència del Suprem, que afegeix que tampoc són essencials els testimonis presencials o les proves biològiques. El tribunal considera que el jurat va arribat a una conclusió "plenament raonable" atenent els "aclaparadors" indicis del cas contra l'acusat.  "L'acusat va tenir l'ocasió i el mòbil per matar Piedad Moya i desfer-se del cadàver", apunta la sentència, que remarca que no hi ha res que pugui justificar la desaparició de la víctima ni cap altra persona a qui se li pugui atribuir el crim. Tampoc té explicació, diu, que l'acusat estigui localitzat en una zona muntanyosa durant tota la nit si no és per amagar el cos.  D'altra banda, el tribunal també considera provat que la parella de Piedad en aquell moment no podia ser a Espanya en aquella data, perquè estava complint condemna a França en règim de semillibertat, i havia de dormir a la presó.

Summary: El Suprem confirma la condemna a 15 anys de presó per a l'acusat de matar l'exparella a Mataró i fer desaparèixer el cos


Els  Mossos van detenir, el dilluns 25 de setembre, un home finlandès de 27 anys per conducció temerària i per conduir sota els efectes de l'alcohol. Els fets van tenir lloc el mateix dia quan els agents van rebre un avís, cap a les 00.15 h, que un vehicle circulava en sentit contrari per l'AP-7, cap al punt quilomètric 186, a Martorell. També van rebre l'avís d'una dotació de manteniment de la via que havia vist el vehicle fer un canvi de sentit i seguir la marxa en direcció Girona. Poc desprès, els agents van localitzar un turisme, al carril esquerre de la via, circulant a poca velocitat. Davant del risc els agents van obligar al conductor del turisme a apartar-se al voral, on no hi havia perill per a la resta d'usuaris de la via.   Segons els Mossos el conductor, que anava acompanyat de la seva parella, desprenia una forta olor a alcohol i presentava símptomes evidents d'anar sota la influència de begudes alcohòliques. A més a més, els agents van observar diverses llaunes de cervesa buides al terra del turisme i als seients.   Els agents van fer la prova de detecció alcohòlica i el resultat va ser de 0,74 mg/l d'aire expirat, gairebé el triple de la taxa permesa legalment. Finalment van detenir el jove, amb residència a Finlàndia, per conducció temerària i per conduir sota els efectes de l'alcohol i van immobilitzar el vehicle.   El conductor va passar a disposició del jutjat de guàrdia, on el jutge instructor va decretar la seva llibertat.

Summary: Detingut per conduir triplicant la taxa d'alcoholèmia permesa i contra direcció per l'AP-7 a Martorell


El Tribunal Superior de Justícia de Catalunya (TSJC) ha anul·lat el punt del Pla Especial Urbanístic d'Allotjaments Turístics (PEUAT) que obligava els hotels a perdre el 20% de places si feien obres majors de consolidació, reforma o rehabilitació. Així ho ha avançat aquest dimecres 'La Vanguardia' i ho ha confirmat la tinenta d'alcaldia d'Ecologia, Urbanisme, Infraestructures i Mobilitat, Janet Sanz, que ha explicat que el consistori ha rebut una desena de sentències corresponents a algunes del més de cent demandes contencioses presentades contra el pla. Sanz, però, ha remarcat que en tots els casos hi ha un "aval judicial" al fet que l'Ajuntament de Barcelona tirés endavant aquest pla per regular l'activitat turística. "No està en dubte a nivell jurídic" que el consistori barceloní hagi aprovat el PEUAT, ha dit Sanz. De fet, ja fa uns mesos hi va haver una primera sentència que va desestimar el primer recurs contra el pla en considerar que cal regular el turisme a la ciutat. Segons Sanz, de la desena de sentències que ha arribat, "la meitat són plenament favorables" i l'altra meitat demanen "revisar" alguns punts. Entre aquests, hi ha l'anul·lació de l'obligació de reduir un 20% de places en cas d'obres majors. La tinenta d'alcaldia ha afegit que s'estan analitzant les sentències i que aquets no són fermes, ja que es pot presentar recurs de cassació. "Demanarem els aclariments pertinents al jutjat", ha dit. Tot i això, Sanz ha mostrat la seva "satisfacció en termes generals" perquè en les sentències "no hi ha dubte" que el pla "es podia fer i de la manera que es podia fer".

Summary: El TSJC anul·la el punt del PEUAT que obligava els hotels a perdre el 20% de places si feien grans reformes